Одлуком Изборног већа Универзитета у Београду – Филозофског факултета од 29.06.2017. године изабрани смо у комисију за припрему реферата о кандидатима за избор у звање ВАНРЕДНОГ ПРОФЕСОРА за ужу научну област СОЦИОЛОГИЈА, са тежиштем истраживања на социологији образовања, са пуним радним временом, на Одељењу за социологију Универзитета у Београду – Филозофског факултета, на одређено време од пет година. На основу анализе конкурсног материјала, част нам је истоме Већу, као и одговарајућим телима Универзитета у Београду, поднети следећи

**ИЗВЕШТАЈ**

На конкурс за ванредног професора за ужу научну област Социологија, са тежиштем истраживања на социологији образовања, објављен у огласним новинама „Послови“ од 28.06.2017. године, пријавила се једна кандидаткиња – др Исидора Јарић, доценткиња на Универзитету у Београду – Филозофском факултету.

\* \* \*

Исидора Јарићрођена је 1970. године у Београду, где је завршила основну школу и Пету београдску гимназију. Године 2000. дипломирала је на Одељењу за социологију на Филозофском факултету у Београду, са просечном оценом 9,17, одбранивши рад: *Анализа односа полова и садржаја полних улога у социјализаторским обрасцима основношколских уџбеника из матерњег језика на територији Србије,* код менторке проф. др Анђелке Милић.

Исте године уписала је последипломске студије на Централноевропском универзитету (Central European University) у Будимпешти, где је и магистрирала 2005. године на заједничком MPhil програму CEU и Open University из Лондона, на департману Gender and Culture, одбранивши MPhil тезу под насловом: *The Construction of Hegemonic Female Gender Roles in the Process of Societal Deconstruction: Women’s Magazine Bazar (Serbia 1979-1999)*, код менторке проф. др Еве Фодор*.*

Године 2012. одбранила је докторску дисертацију на Одељењу за социологију Универзитета у Београду – Филозофског факултета, под насловом *Јавни и скривени курикулуми средњошколске наставе социологије: Образовне реформе у Србији (1960-2006),* код менторке проф. др Анђелке Милић.

Током студија похађала је и завршила неколико вануниверзитетских програма усавршавања (летњих школа и специјалистичких студијских програма), и то:

1996Summer School for Interconfessional Dialog and Understanding – SIDU 4, 25.8 -6.9, Аноја, Крит, Грчка

1996 Open seminar: “Provision of Coexistence in the Balkans”, 3-11.3, Marmara University, Истанбул, Турска

1995 L’Universite d’ete: “Les Perspectives de voisinages de l’Europe de Sud-Est”, 3-23.9, Рен, Француска

1995 Summer School for Interconfessional Dialog and Understanding – SIDU 3, 2-4.7, Улцињ, Црна Гора/Југославија. На програму је била ангажована у својству тутора (као један од координатора и аутора радионица).

1994Summer School “Democracy and Diversity”, 20.7-10.8, у организацији Central European University, Краков, Пољска.

1992/93 Женске студије, Београд, једногодишње специјалистичке студије.

Од 1.9.2001. до 26.1.2007. била је запослена као истраживачица у Институту за филозофију и друштвену теорију у Београду, у коме је, осим стандардних научноистраживачких активности, обављала је и посао уреднице циклуса „Трибина средом“, у периодима 2002/2003. и 2005/2006. године.

У два наврата је обављала посао демонстраторке на предметима Историја социјалних теорија I и II (током зимског и летњег семестра шк. 2002/2003 и 2003/2004. године) и Класичне социолошке теорије (током летњег семестра шк. 2005/2006. године) на Одељењу за социологију Универзитета у Београду – Филозофског факултета.

Од 27.1.2007. године запослена је на Одељењу за социологију Универзитета у Београду – Филозофског факултета, где је најпре као асистенткиња, а од 2012. као доценткиња радила на предметима: *Увод у социологију образовања, Методика наставе социологије, Полност и култура* и *Родне студије I* – на основним студијама социологије; *Социологија образовања* – на основним студијама андрагогије; *Родне студије II* и *Методика наставе социологије II: Наставничка пракса –* у оквиру мастер студија социологије. На докторским студијама социологије предаје на два изборна предмета: *Социологија образовања* и *Студије рода.* Поред ових предмета кандидаткиња држи наставу и у оквиру два заједничка мастер програма, у чијем конципирању је такође учествовала: Мастер програм за образовање наставника на Филозофском факултету (предмети *Социологија образовања за наставнике* и *Методика наставе друштвених наука: Методика наставе социологије*), као и Мастер програм Образовне политике при Ректорату Универзитета у Београду (предмети: *Социологија школе* и *Истраживања у високом образовању*).

**Научноистраживачки рад**

Доц. др Јарић има богато истраживачко искуство, на научним и примењеним пројектима, на којим учествује у својству чланице тима и/или координаторке. У овом Извештају биће приказана само њена истраживачка активност у последњих пет година.

Кандидаткиња је тренутно ангажована на научноистраживачком пројекту Института за социолошка истраживања Филозофског факултета под називом: *Изазови нове друштвене интеграције у Србији: концепти и актери* (бр. 179035, започет 2011. године), који финансира Министарство просвете, науке и технолошког развоја Републике Србије. Осим тога, доц. др Јарић је у претходном периоду учествовала у још шест домаћих и четири међународна пројекта:

*Equitable Policies and Services for Rare Disease Patients (EuropeAid/135807/DD/ACT/RS, broj projekta 2014/353),* финансирала Европска унија и Канцеларија за сарадњу са цивилним друштвом Владе РС, реализатор Удружење правника за медицинско и здравствено право Србије – СУПРАМ, 2014-16.

*Representation of Gender Minority Groups in Media*: *Serbia, Montenegro and Macedonia*, у оквиру Regional Research Promotion Programme (RRPP), Универзитет у Фрибуру уз подршку Швајцарске агенције за развој (међународни пројект), реализатор Факултет за медије и комуникацију, Универзитет Сингидунум, Београд, 2014-2016.

*Evaluation of the National Action Plan for the Implementation of the National Strategy for Improving the Position of Women and Promoting Gender Equality in the Republic of Serbia*, за област Образовање, реализатор SeCons, 2015.

*Друштвени и културни потенцијали Рома у Србији: ка новим политикама за инклузију Рома 2015-2025,* финансирао Фонд за отворено друштво, реализатор Удружење правника за медицинско и здравствено право Србије – СУПРАМ, 2015.

*Друштвени и културни потенцијали Рома у Републици Србији,* финансирао Фонд за отворено друштво, реализатор Универзитет у Новом Саду; координаторка пројекта и коуредница публикације проистекле из пројекта, 2014.

*Цивилно друштво за развијање и промоцију концепта продуженог боравка у основним школама,* финансирала Шведска међународна агенција за развој (SIDA) преко International Management Group (IMG) и Управе за родну равноправност Министарства за рад, запошљавање, борачка и социјална питања, реализује Комитет правника за људска права - YUCOM, 2014.

TEMPUS пројекат *Једнак приступ за све – оснаживање социјалне димензије у циљу јачања Европског простора високог образовања* (Tempus EQUI-ED SM 516851-2011), финансирала Европска комисија, институција координатор Универзитет у Нишу (међународни пројект), 2011-2014.

TEMPUS CONGRAD (Tempus Project No.: 517153‐TEMPUS‐1‐2011‐1‐DE‐TEMPUS‐JPGR), финансирала Европска комисија, институција координатор Универзитет у Билефелду (међународни пројект), 2011-2014; координаторка аналитичког тима

*Reform of Vocational Education in Serbia: Родна равноправност у образовању – средње економске школе у Србији,* у оквиру пројекта GIZ VET, финансира Немачка организација за међународну сарадњу (GIZ), реализатор Министарство просвете, науке и технолошког развоја, 2012-2013.

TEMPUS пројекат за развијање Мастер програма образовања наставника предметне наставе (MASTS 511170-TEMPUS-1-2010-1-RS-TEMPUS-JPCR), финансирала Европска комисија, реализатор Универзитет у Београду (међународни пројект), 2010-2013.

**Педагошки рад**

Педагошки рад др Исидоре Јарић обухвата наставу на низу курсева, менторство за завршне радове и организацију практичног рада студената. Већ је наведен списак предмета на којима је кандидаткиња била ангажована током претходног петогодишњег периода, као самостални предавач или у сарадњи са колегама, на свим нивоима студија, како на Одељењу за социологију, тако и на заједничким студијским програмима који се реализују на Филозофском факултету (у оквиру ЦОН-а) и Универзитету у Београду

У свом наставном раду др Јарић је посвећена и ажурна, наставу и консултације одржава редовно, подстиче активан ангажман студената током наставе, њихов самосталан рад и критичко мишљење. За свој педагошки рад редовно добија позитивне оцене у студентским евалуацијама. У оквиру предмета Методика наставе социологије, током низа година успешно организује студентску праксу, хоспитовање у школама и огледне часове.

Кандидаткиња такође доприноси развоју научног и наставног подмлатка тако што најбоље студенте укључује у процес наставе, као демонстраторе и сараднике у настави, а као истраживаче у пројекте на којима ради. У својству менторке или чланице комисије за оцену и одбрану, суделовала је у изради великог броја завршних радова на сва три нивоа студија. Била је чланица комисије за две докторске дисертације које су одбрањене: Марта Томић, „Жене у полицијској професији: вертикална покретљивост и интеграција - студија случаја ПУ Београда, МУП РС“, Одељење за социологију, Филозофски факултет у Београду, 2016; и Ана Билиновић, „Утицај асистиране репродукције на редефинисање социолошких појмова породице и родитељства“, Одсек за социологију, Филозофски факултет у Новом Саду, 2016, а менторише дисертацију Младена Радуловића, докторанда социологије, под насловом „Значај културног капитала за образовни успех и формирање образовних аспирација ученика у Србији“*,* чија је израда у току. Поред наведеног, др Јарић је била менторка за бројне завршне радове на основним студијама и за пет завршних мастер радова, те чланица комисије за оцену и одбрану четири завршна рада на мастер студијама.

**Допринос раду установе и развоју струке**

Доц. др Јарић на различитим пољима значајно доприноси раду Филозофског факултета и професионалном унапређењу социологије и других друштвених наука у нашој земљи, њиховој друштвеној видљивости и практичној применљивости, као и укључивању у светске научне токове.

У текућем мандатном периоду, који је започео октобра 2015. године, др Исидора Јарић с успехом обавља функцију продеканке за наставу Универзитета у Београду – Филозофског факултета. Пре тога је била чланица факултетске Комисије информатику (2012-2015), као и одељенске Комисије за акредитацију (2012-13).

Свој допринос развоју наставе и других делатности Филозофског факултета др Јарић даје осмишљавајући нове наставне предмете – од предмета које води, а који су побројани у једном од претходних одељака, већину је сама предложила и конципирала – и унапређујући наслеђене, осавремењујући наставу, уводећи нове наставне методе и технике, а кроз методичке предмете за које је задужена обучавајући студенте да у својој будућој педагошкој пракси такође негују савремен, дијалошки и практично оријентисан приступ. Учествовала је у конципирању неколико студијских програма и међународних програма истраживања и размене, а посебно треба издвојити низ ТЕМПУС и сличних пројеката усмерених на увођење нових садржаја у високошколске курикулуме у Србији, иновирање метода наставе, осмишљавање и спровођење мера за друштвену инклузију и смањивање дискриминације у образовном процесу. Овде се могу навести примери програма мастер студија Образовање наставника предметне наставе, развијеног у оквиру ЦОН на Филозофском факултету, и Образовне политике, на Универзитету у Београду, који су настали као резултати два ТЕМПУС пројекта.

Треба поменути и важан ангажман др Јарић у телима и програмима Министарства просвете, науке и технолошког развоја РС, као што је чланство у Комисији за лиценце за наставнике социологије (2012-) и различити програми континуираног усавршавања наставника. Током низа година (2012-2016) била је координаторка средњошколског такмичења из социологије, у организацији Српског социолошког друштва, а по одобрењу Министарства.

Кандидаткиња доприноси социолошкој струци и професионалним организацијама и тако што учестује у организацији научних скупова, гостовања страних научника и предавача (у оквиру програма Еразмус), округлих столова и семинара, те у телима професионалних удружења и часописа. Од 2013. до 2015. године била је чланица Редакције часописа *Социолошки преглед* (категорија М24). Чланица је Српског социолошког друштва и Социолошког удружења Србије и Црне Горе; чланица Председништва Српског социолошког друштва (2015-2017); чланица, координаторка (2012-14) и потпредседница (2014-16) Секције за феминистичка истраживања и критичке студије маскулинитета ССД.

**Објављени радови и анализа радова**

Библиографија др Исидоре Јарић од избора у звање доцента обухвата 28 јединица, не рачунајући монографију *Јавни и скривени курикулуми средњошколске наставе социологије: Образовне реформе у Србији (1960-2006),* издање Филозофског факултета, Београд 2014, која представља прерађену докторску дисертацију.

Међу наведеним радовима налази се научна монографија *Родитељство под ризиком: Социокултурна анализа стигматизације оболелих од ретких болести,* Филозофски факултет и Досије студио, Београд 2017. Ту су и две стручне монографије (од којих је једна објављена у верзијама на српском и енглеском језику), затим једанаест текстова у научним часописима, од чега девет у часописима међународног значаја верификованих посебном одлуком Министарства (М24) и два у часописима водећег националног значаја (М51), те осам поглавља у научним монографијама. У последњих пет година др Јарић је учествовала на девет научних скупова (седам међународних и два домаћа), од којих за пет постоје књиге апстракта (радови штампани у изводу), а за четири (два домаћа и два међународна) радови су штампани у целини.

У својим радовима, др Исидора Јарић следи неколико повезаних тематских праваца: (а) социологија образовања, која представља тежиште њеног научног рада, (б) друштвени положај, права и инклузија мањинских и социјално рањивих група (Роми, особе с посебним образовним потребама, жене, особе које болују од ретких болести итд), посебно у оквиру образовног система и образовних политика; (в) студије рода, с нагласком на трансформацијама родитељства у постсоцијалистичком друштву Србије и патријархалних репрезентација у контексту дигиталног окружења данашњице. У овом Извештају кратко ћемо представити неколико значајнијих радова кандидаткиње који, по нашем мишљењу, најбоље илуструју наведене правце истраживања и њихова укрштања.

Монографијом *Родитељство под ризиком: Социокултурна анализа стигматизације оболелих од ретких болести* (Филозофски факултет и Досије студио, Београд 2017) др Јарић отвара нову и друштвено изузетно значајну тему, која је до сада ретко бивала предметом изучавања из овде примењене, социоантрополошке перспективе. Иновативна анализа и њени налази изложени у овој књизи имају велик научни значај, а може се очекивати и да ће наићи на шири друштвени одјек и утицати на јавну дебату о овим питањима.

Док су до скора званична медицина и друштвене науке истраживале узроке болести појединца и породице, занемарујући њихове унутрашње снаге и потенцијале, у овој књизи се увођењем концепта социјалне резилијентности прави заокрет од традиционалног фокуса на дефект и патологију ка савременом фокусу на ресурсе самих актера, односно са „модела оштећења“ на „модел изазова“. Циљ књиге је да се идентификују и разумеју неопходни друштвени предуслови да се интринсични капацитети породице на конструктиван начин подрже, подстакну и развију, како би проблеми који делују разарајуће на интегритет индивидуе и/или породице могли да буду превазиђени.

У књигу су инкорпорирана два различита истраживања: једно реконструише „поглед споља“ – однос према оболелима у ширем друштвеном контексту, на основу анализе медијских садржаја у периоду 2003-2016, док друго осветљава „поглед изнутра“ – однос оболелих и чланова њихових породица према различитим законским решењима, друштвеним праксама и конкретним понашањима различитих актера у три друштвена подсистема (здравствени, социјални и образовни). Први ниво анализе указује на преовлађујућу дискриминацију, маргинализацију и прећуткивање ове популације и њених проблема и потреба у јавном мњењу Србије. Други ниво посматрања, пак, реконструише унутрашњу реалност ових људи, претежно деце и младих, као и чланова њихових породица, у настојању да се да простор њиховим сопственим гласовима којима описују своје напоре да се изборе како са здравствени, социјалним и другим проблемима који их тиште, тако и са стигмом која их обележава у очима других.

У раду „Родитељство и институције у Србији: Студија случаја услуге дневног боравка у основној школи“, *Социологија* бр. 3/2014: 545-564, ауторка такође испитује место сусрета индивидуалних и породичних потреба са институционалном мрежом која постоји у Србији данас, а понајвише тачке раскорака између потреба и постојеће институционалне услуге. Посебна пажња посвећује се родитељској перцепцији садашњег стања и њиховим пројекцијама могућих побољшања. Анализа структуралних одлика родитеља које условљавају њихово опредељивање за овај начин збрињавања деце показује да, насупрот очекивањима, род није дистинктивна варијабла, за разлику од образовања и места становања.

Родитељство је у жижи пажње и у чланку „Позиционирање материнства унутар социјалне мреже породичних односа“, *Социологија* 3/2014: 458-473, с тим што је овде акценат на материнству, као једном од најзначајнијих женских искустава с обзиром на уобичајене конструкте феминитета. Унутрашња амбиваленција овог искуства дугује се чињеници да је оно истовремено једно од најличнијих, али и најдруштвенијих, будући да представља социјални конструкт кроз који се преламају различити односи моћи у друштву и култури. Рад испитује на које начине жене различите старости, образовања и порекла путем властитих наратива концептуализују своја искуства везана за материнство, а на основу емпиријског материјала прикупљеног у оквиру пројекта „Политике родитељства“ Института за социолошка истраживања. Препознају се две главне стратегије прилагођавања којима жене прибегавају како би у сопственом доживљају материнства постигле извесну равнотежу спрам осујећујућих и обесправљујућих референтних друштвених контекста: стратегија конформирања или мимикрије и стратегија активног супротстављања.

У чланку „Образовно-економски статус Рома у Србији и његова регионална заступљеност“, *Социолошки преглед* 3/2014: 383-395, написаном у коауторству с Валентином Соколовском, Исидора Јарић проучава и упоређује две значајне демографске структуре ромске популације у Србији, образовну и економску, у светлу њихове регионалне расподеле. Испитују се промене током времена и несклади у ове две структуре и сагледава њихов могући утицај на будући статус Рома у нашем друштву.

Рад „Универзитет у кризи: прилагођавање као стратегија преживљавања“, *Limes plus*, бр. 3/2014: 149-159 припада социологији образовања у најужем смислу речи. У њему се разматрају проблеми с којима се сусрећу савремени универзитети у контексту битно измењених реалности савремених друштава. Квалитет односа између друштва и универзитет је нарушен, што доводи у питање опстанак универзитета какав познајемо, а с друге стране укида озбиљан друштвени дијалог о правцима развоја и будућности савремених друштава, јер се из њега универзитет добровољно самоискључује.

Најзад, радом „Особине родних режима унутар *cyber* реалности десно оријентисаних екстремистичких политичких група и појединаца“, који је објављен у колективној монографији Јелинчић Ј. и Илић С. (ур), *Политички екстремизам у cyber простору Србије,* Dignet, Зрењанин, 2013, стр. 74-88, ауторка мапира основне вредносне и идеолошке координате на којима почивају родни режими који се конституишу унутар једне релативно мале и од очију јавност скривене, али не нужно и безазлене групе десничарски оријентисаних политичких екстремиста, који делају у географском и симболичком простору Србије. Анализа ове специфичне позиције је важна јер нам може понудити драгоцене информације о могућим вредносним и идеолошким варијацијама које настају у виртуелним супра-сингуларним реалностима, а које се у будућности могу појавити унутар политичког дискурса друштва Србије.

\*\*\*

На основу наведеног, Комисија закључује да доц. др Исидора Јарић испуњава све услове за унапређење у звање ванредног професора постављене важећим актима Филозофског факултета и Универзитета у Београду. Стога Комисија препоручује Изборном већу Филозофског факултета и надлежним телима Универзитета у Београду да у звање ВАНРЕДНОГ ПРОФЕСОРА на Одељењу за социологију, за ужу научну област СОЦИОЛОГИЈА, тежиште истраживања Социологија образовања, изаберу доц. др Исидору Јарић.

У Београду, 14.7.2017. Чланови Комисије

др Александар Молнар, ред.проф.

Универзитет у Београду – Филозофски факултет

др Ивана Спасић, ред.проф.

Универзитет у Београду – Филозофски факултет

др Мирко Филиповић, ванр.проф.

Универзитет у Београду – Факултет

за специјалну едукацију и рехабилитацију