НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА У БЕОГРАДУ

На седници Наставно-научног већа Филозофског факултета у Београду одржаној 29. VII 2017. године, именована је комисија за оцену докторске дисертације кандидата Георгија М. Вулетића под насловом *Аналитичка психологија у светлу модерне херменеутике*. Комисија је прегледала докторску дисертацију и прилаже следећи:

РЕФЕРАТ О ЗАВРШЕНОЈ ДОКТОРСКОЈ ДИСЕРТАЦИЈИ

**Основни податци о кандидату и десертацији**

Георгије М. Вулетић је рођен у месту Беране у Црној Гори године 1968. Звање *дипломираног инжењера телекомуникација и електронике* стекао је на Електротехничком факултету Универзитета у Београду 1994. године. На Филозофском факултету Универзитета у Београду године 2008. стиче звање *дипломираног психолога*.

У времену од 1994. до 1997. године ради као инжењер у ЈП ПТТ саобраћаја „Србија“, а од 1997. до 2008. године посао наставља у предузећу „Телеком Србије“, најпре као пројектант и на пословима средњег менаџмента, а потом од 2008. до 2012. године као директор Функције за планирање и развој. Од године 2013. у истом предузећу ради као стручњак за планирање.

У 2006. години се придружује *Београдском аналитичком кругу* и похађа едукацију из аналитички оријентисане психотерапије. Године 2013, у оквиру IAAP-а (*International Association for Analytical Psychology*), започиње тренинг за јунговског аналитичара. Од године 2010. обавља функцију председника *Српског аналитичког друштва* (*Serbian Analytical Society*), kao развојне групе IAAP-а у Србији.

Године 2010. почиње (под супервизијом) да се практично бави аналитичком психологијом, а од године 2012. постаје активни сарадник *Православног пастирско-саветодавног центра Архиепископије београдско-карловачке*.

Докторска дисертација кандидата Георгија Вулетића, под називом „Аналитичка психологија у светлу модерне херменеутике“, је написана на српском језику, на укупно 315 страна. Основни текст дисертације заузима 300 страна, библиографија заузима пет страна. Основни текст је подељен у четири целине (Увод, Основни појмови, Аналитичка психологија у светлу модерне херменеутике, Закључак), библиографију чини низ од 87 релевантних и ваљано наведених публикација.

Текст је писан јасно, ваљано документовано и ауторски компетентно. Кандидат мисли доследно и критички промишљено, убедљив је и обухватан у анализама и закључцима које нам у својој дисертацији презентира.

Посебно ваља похвалити његову спремност да се (на смео и оригиналан начин) прихвати теме која нужно подразумева велики рад, интердисциплинарност и ауторску ерудицију.

**Предмет и циљ дисертације, хипотезе**

Предмет дисертације је *однос* (заправо, дијалошки-компаративно проблематизовање односа) *између аналитичке психолоогије и модерне херменеутичке традиције*.

Називом *аналитичка психологија* аутор означава психолошку теорију Карла Густава Јунга. Говорећи о *херменеутичкој традицији* Вулетић има у виду ауторе попут Шлајермахера и Дилтаја, те Хајдегера, Гадамера и Рикера.

Циљ рада је да, посредством разумевања односа између *аналитичке психологије* и *модерне херменеутике*, учини могућим *једно ново (дијалошки обогаћено) сагледавање основних (како теоријских тако и практичких) појмова саме аналитичке психологије*. Својим радом аутор настоји да укаже на важност (до данас у литератури недовољно актуализованог, код самог творца аналитичке психологије никада до краја доследно експлицираног) препознавања и разумевања Јунговог отклона од владајуће (научне) парадигме каузалистичког мишљења, те његовог приклањања *другој струји*, која у центар свог интересовања смешта питања смисла, тумачења и разумевања.

С обзиром на наведени циљ, Вулетићево обимно истраживање бива одређено *двема основним хипотезама*:

**Прва хипотеза**

Не увек јесно експлициране онтолошке претпоставке теорије и праксе Јунгове *аналитичке психологије*, које сам аутор настоји у свом тексту детаљно експлицирати, упркос различитој реторици и различитим жанровским сензибилитетима, ако су до краја јасно експлициране, битно одражавају базичне принципе суштински блиске принципима херменеутичке парадигме. То их, даље, по логици ствари, чини сроднијим (имплицитно комплементарним) модерној херменеутици него класичној научној парадигми, утемељеној на позитивизму и реализму.

**Друга хипотеза**

Јунгови не увек доследни покушаји да на нов начин опише човека и свет могу, наћи додатну (теоријски, рефлексивну) потпору у текстовима Хајдегера, Гадамера и Рикера. Полазећи, дакле, од *имплицитне комплементарности* (прва хипотеза), аутор верује да је, посредством дијалога са савременом херменеутиком, саму аналитичку психологију *могуће поставити на сигурније темеље* (друга хипотеза).

Наведене две хипотезе, верујемо, најјасније одражавају смисао Вулетићевог поступка.

Текст Вулетићеве дисертације првенствено подразумева детаљно разматрање оригиналних текстова самог Карла Густава Јунга. У својем бављењу Хајдегером тежиште ставља на *Битак и време*. Њега, дакле, занима Хајдегер из периода *фундаменталне онтологије*. Позни Хајдегер остаје изван оквира Вулетићевог интересовања.

Вулетић се суверено креће кроз Јунгов опус, добро познаје његову мисао, ваљано запажа све (за његову тему релевантне) тензије, недоследности и херменеутичке потенцијалности. Хајдегера коректно разумева, доследно га (из перспективе аналитичког психолога) прати. Исто важи и за његов однос према Гадамеру и Рикеру.

Уз Хајдегерово дело *Битак и време* аутор детаљно (наравно, узимајући у обзир и одговарајућу секундарну литературу) разматра за своју тему релевантне текстове Ханса-Георга Гадамера и Пола Рикера. Првенствено *Истина и метод*, те *Сукоб интерпетација*, *О тумачењу, оглед о Фројду*.

Уз оригинална дела поменутих аутора кандидат користи широку палету релевантне секундарне литературе.

**Кратак опис садржаја дисертације**

Након излагања основних појмова Јунгове аналитичке психологије у првом поглављу, у поглављу 2.2.1 аутор укратко излаже основне идеје Хајдегерове *фундаменталне онтологије*, односно *егзистенцијалне аналитике* *Dasein-а*.

У поглављу 2.2.2 бивају представљени (и доведени у дијалошки однос са аналитичком психологијом) основни елементи Гадамерове филозофске херменеутике.

У поглављу 2.2.3 аутор излаже Рикерово виђење симбола и интерпретације. Посебно наглашава (за аналитичку психологију свакако битну) Рикерову спремност да радикално ублажи, по много чему једнострану и контрапродуктивну, фиксираност модерне херменеутике искључиво на сферу језика. На њено, заправо неоправдано, занемаривање домена представног, идеационог, фантазијског.

Треће поглавље дисертације доноси непосредност сапозиционирања кључних појмова аналитичке психологије и херменеутичке филозофије. Нагласак је на сличностима и потенцијалним комплементарностима. Тако ће се у поглављу 3.1 показати да темељни појам аналитичке психологије – *психа* – осим често подразумеваног поимања као скупа менталних садржаја, може имати и карактеристике онтолошког појма, односно појма којим се описује сам битак човека. Осветљавању психе као могућег онтолошког појма значајно доприноси Хајдегерово описивање основног устројства битка *Dasein*-а као *битка-у-свету*, али и Хајдегеров опис предструктуре разумевања. Такође, виђен у овом контексту, другачије ће се показати појам *архетипа*, а неке пресечне тачке раног Хајдегера и Јунга даће се наслутити и у схватању Сопства и индивидуације, односно, виђењу *несвојственог* и *својственог битка* *Dasein*-а, спрам *Ја идентификованог са персоном* и *Ја на путу индивидуације*.

У поглављу 3.2, даље, бива разматрано питање јунговског појма *архетипа* у светлу Гадамерове херменеутике, те онтолошки карактер појма *психа* у Јунговој аналитичкој психологији. Посебно бива истакнута дијалектичка структура интерпретације у аналитичкој психологији, те значај језика у самој терапијској пракси.

У поглавље 3.3 аутор пореди Рикерово и Јунгово схватање симбола и интерпретације, те детаљно разматра повезаност симбола, представе и језика. Такође, пише о могућим аналогијама (јасно, при том, имајући у виду и разлике) у виђењима самог субјекта у делима Јунга и Рикера .

У последњем поглављу своје дисертације аутор детаљно резимира и дискутује резултате својих претходних истраживања

**Остварени резултати и научни допринос дисертације**

Аутор убедљиво показује недоследност, неексплицираност, неретко чак и контрадикторност, Јунгових изјашњавања по питању основних онтолошких поставки сопственог учења. Управо то чини могућим сву разноликост актуалних интерпретација канонских текстова аналитичке психологије.

Уз сву поменуту недоследнмост, неексплицираност и контрадикторност, Јунгово дело је потенцијално отворено за критички дијалог са савременом херменеутиком. Аутор убедљиво указује на бројне (имплицитне или експлицитне) сличности и аналогије, што недвојбено потрђује његову *прву хипотезу*. Јунгов опус нам се, доиста, под лупом Вулетићевог текста, открива као *иманентно неспорно херменеутичан*.

Свој пуни квалитет текст ове дисертације добива са ауторовом оригиналном разрадом његове *друге хипотезе*. Доиста је могуће, управо нас текст ове дисертације недвојбено уверава да је тако, теорију и праксу аналитичке психологије учинити потенцијално уверљивијом и плоднијом посредством дијалога са савременом херменеутичком филозофијом.

**Закључак**

На основу увида у текст докторске дисертације Георгија М. Вулетића комисија закључује да је његов рад оригинално и самостално научно дело које у потпуности испуњава циљеве наведене у одобреној пријави докторске дисертације.

Кандидат је у својој дисертацији приказао пуну ауторску зрелост, оригиналност и компетентност. Његова дисертација представља значајан допринос у нашем разумевању Јунгове аналитичке психологије, како њене теорије тако и њене праксе.

Све то имајући у виду, Комисија предлаже Наставно-научном већу Филозофског факултета у Београду да прихвати наше позитивно стручно мишљење и кандидату Георгију М. Вулетићу одобри јавну одбрану докторске дисертације под насловом „Аналитичка психологија у светлу модерне херменеутике“.

У Београду 17. VIII 2017.

Чланови комисије

|  |  |
| --- | --- |
|  | др Петар Јевремовић (ментор)  ванредни професор  Филозофски факултет у Београду |
|  | др Душан Стојнов  редовни професор  Филозофски факултет у Београду |
|  | др Гордана Вулевић  ванредни професор  Филозофски факултет у Београду |
|  | др. Часлав Копривица  редовни професор  Факултет политичких наука у Београду |