Одлуком Изборног већa Филозофског факултета Универзитета у Београду, од 01. 06. 2017. године, изабрани смо у комисију за припрему извештаја о кандидатима за избор у звање асистента за ужу научну област Андрагогија са 30% пуног радног времена, на одређено време од три године.

На конкурс објављен у Огласним новинама Националне службе за запошљавање „Послови“, од 31.05.2017. године пријавио се један кандидат – Едиса Кецап.

Након што смо се упознали са биографијом и радовима кандидаткиње, част нам је да Изборном већу Филозофског факултета Универзитета у Београду поднесемо следећи

ИЗВЕШТАЈ

**Основни биографски подаци**

Едиса Кецап рођена је у Београду, 05. 12. 1984. године, где је завршила основну и средњу школу. Након завршетка средње медицинске школе „Надежда Петровић“ (Земун, општи смер, звање: медицинска сестра - техничар), уписала је основне академске студије андрагогије, на Одељењу за педагогију и андрагогију Филозофског факултета Универзитета у Београду. Студије на овом нивоу завршила је са просечном оценом 8.68, и стекла звање: дипломирани андрагог – мастер. Дипломски рад радила је на тему: *Професионални развој наставника као аспект професионализације средњег стручног образовања*, и одбранила га са оценом 10.

Године 2012. уписала је докторске студије андрагогије на Филозофском факултету Универзитета у Београду, на којима је положила све испите, и данас је на трећој години. Ради на докторској дисертацији, под радним називом *Улога образовања одраслих у превазилажењу негативних аспеката рада*. Припрема се за одбрану теме докторске дисертације.

Течно говори енглески језик и служи се шпанским језиком.

**Радно-професионално ангажовање**

У периоду од јуна 2012. године до фебруара 2015. године Едиса Кецап је била ангажована у Институту за педагогију и андрагогију Филозофског факултета Универзитета у Београду (пројекат: *Модели процењивања и стратегије унапређивања квалитета образовања у Србији*, бр. 179060, од 2011. у току), као истраживач приправник.

Од фебруара 2015. године ради на истом пројекту у звању истраживача сарадника. Од почетка ангажовања обављала је различите послове на пројекту, међу којима су: организација научних скупова, семинара и обука; обављање текућих и административних послова; организација предавања предавача из земље и иностранства и други.

Такође је, од јуна 2012. године, ангажована и у организацији и реализацији наставе на Катедри за андрагогију Филозофског факултета Универзитета у Београду. Везано за наставу у континуитету обавља следеће послове: организовање и реализовање вежби из предмета Андрагогија рада (основне студије, трећа година, обавезни предмет) и Квалитет у образовању одраслих (основне студије, четврта година, изборни предмет), координирање студентске стручне праксе, прегледање и оцењивање извештаја са стручне праксе и одређених предиспитних обавеза, дежурства на испитима у редовним и апсолвентским роковима, као и организовање студентских посета релевантним организацијама које се баве образовањем одраслих.

**Научно-истраживачки рад**

*Учешће на скуповима*

Едиса Кецап је учествовала на већем броју националних и међународних скупова у земљи и иностранству. Овом приликом, као илустрацију, издвојићемо само неке: Конференција „*Целоживотно учење у високом образовању*“, Медицински факултет Универзитета у Београду, организатори: Медицински факултет, HERE тим, ERASMUS+, Фондација Tempus (2017); UNESCO конференција “*Sub-regional Eastern and South-Eastern European launch of the 3rd Global Report on Adult Learning and Education (GRALE III)*”, Београд, организатори: UNESCO-в Институт за целоживотно учење из Хамбурга (UIL), Међународни савет за образовање одраслих – ICAE (са седиштем у Уругвају), Катедра за андрагогију Филозофског факултета Универзитета у Београду, Друштво за образовање одраслих из Београда (2017); Конференција „*Мој пут до жељеног занимања*“, Београд, Deutsche Gesellschaft fur Internationale Zusammenarbeit (GIZ) GmbH, Министарство просвете, науке и технолошког развоја, Министарство омладине и спорта (2014); Завршна конференција BeLL пројекта “BeLL – Final Results and Dissemination Workshop”, Бон, DIE – German Institute for Lifelong Learning (2014); Међународна конференција "*Serbia Within European Paradigm of Career Guidance – Recommendations and Perspectives*", Careers: развој каријерног вођења у циљу унапређивања високог образовања у Србији, Ниш, Филозофски факултет Универзитета у Нишу (2013); Трећа конференција ESREA - ELOA (Education and Learning of Older Adults) мреже "*Intergenerational Solidarity and Education of Older Adults in Community*", Филозофски факултет, Универзитет у Љубљани, Словенија (2012).

Поред учешћа на научним и стручним скуповима Едиса Кецап је, као тренер, реализовала већи број обука (семинара) за наставнике који раде у области образовања одраслих.

Едиса Кецап је члан: Друштва андрагога Србије (ДАС); Balkan Society for Pedagogy and Education (BASOPED), Thessaloniki; и European Society for Research on The Education of Adults.

*Учешће на пројектима*

Кандидаткиња Кецап је, покривајући различите позиције, учествовала и на већем броју националних и међународних пројеката, међу којима су:

1) Пројекат Института за педагогију и андрагогију Филозофског факултета Универзитета у Београду „Модели процењивања и стратегија унапређивања квалитета образовања у Србији” **-** евиденциони број пројекта: 179060 (2011 - у току), који финансира Министарство просвете, науке и технолошког развоја Републике Србије – сарадник на пројекту.

2) Пројекат Универзитета у Београду, пројекат ESRALE (European Studies and Research in Adult Learning and Education), у оквиру Lifelong Learning Programme, суб-програм ERASMUS – јануар 2014 – новембар 2016. године – сарадник тима за реализацију пројекта.

3) Пројекат „Снажни од почетка“, Центар за интерактивну педагогију – ЦИП, октобар 2014. године - спољашњи евалуатор.

4)Пројекат Друштва за образовање одраслих, компаративно истраживање у 10 европских земаља - међународни пројекат "BeLL - Benefits of Lifelong Learning" (DIE, Немачка), јун 2012 – јануар 2014. године - координатор пројекта и реализатор за Србију.

5) GOPA Worldwide Consultants GmbH, пројекат „Друга шанса - Развој система функционалног основног образовања одраслих - ФООО у Србији”, јун 2011 – новембар 2012. године - јуниор експерт – асистент тренера за обучавање наставника основних школа за рад са одраслима у оквиру обука „Базичне андрагошке вештине”.

*Анализа научно-истраживачких радова*

Из приложене библиографије кандидаткиње Едисе Кецап, која садржи 11 библиографских јединица, одабрали смо три рада која ћемо овом приликом сажето да представимо.

* Пекеч, K, Михајловић, Д, Кецап, E. (2016). **Lifeline Method in Research of Adult Learning and Career: Towards the Quality**; in. A. Pejatović, R. Egetenmeyer, M. Slowey (Eds.): *Contribution of Research to Improvement of Adult Education Quality*. Belgrade: University of Belgrade, Faculty of Philosophy, Institute for Pedagogy and Andragogy; Wurzburg: University of Wurzburg; Dublin: Dublin City University

У раду је истраживана веза између каријере, с једне стране, и учења и образовања одраслих, с друге стране. Испитивање међусобних релације је уједно представљало и основни циљ истраживаља, којем је придодат још један, а то је и испитивање домета коришћења lifeline методе истраживања, преузете из области каријерног вођења и саветовања. Основни налази односе се на компарирање токова линија каријере и линија учења и образовања, односно изналажење и тумачење њихових преклапања и размимоилажења.

* Кецап, E. (2013): **Employee Education and Prevention of Work-Related Stress**, in; Miomir Despotović, Emina Hebib, Németh Balázs (eds), *Contemporary Issues of Education Quality* (pp. 249-262). Belgrade: University of Belgrade Faculty of Philosophy, Institute for Pedagogy and Andragogy; Pécs: University of Pécs, Faculty of Adult Education and HRD

У овом теоријском истраживањау ауторка указује на важност превенције стреса код запослених, који се појављује као једна од највећих препрека за неометано обављање радних задатака. Такође, истиче улогу и одговорност руководилаца за појаву стреса код запослених, указујући на важност њиховог схватања приоритета, и трагајући за местом образовања у том контексту. Полази се од увида да су руководиоци особе које планирају, организују рад организације, креирају њену културу, доприносе стварању одређене климе и атмосфере на радном месту. Ауторка ставља акценат на неке од бројних узрока и симптома стреса запослених, као и последица које овај феномен оставља по запосленог и организацију у којој ради. Коначно, ауторка предлаже одређене образовне мере превенције стреса на послу.

* Пејатовић, A., Пекеч, K, Кецап, E. (2012). **Intergenerational Learning – Between difficulties and benefits**, in: Jelenc Krašovec S., Radovan, M. (ed.) "Intergenerational Solidarity and Older Adults Education in Community", The Third Conference of the ESREA Network on Education and Learning of Older Adults, Conference papers, 19-21 September 2012, Ljubljana: Znanstvena založba Filozofske fakultete Univerze v Ljubljani, p. 204-215, (URL): <http://eloa2012.pedagogika-andragogika.com\\>, ISBN: 978-961-237-524-9) (pdf)

Кроз емприријско истраживање испитиван је сет карактеристика међугенерацијског учења у организованим образовним активностима одраслих у укупно 52 организације и институције широм Србије. Резултати су потврдили хипотезу да се међугенерацијско учење дешава насумично и спорадично. Добијени подаци, између осталог, показују да није редак случај да у неким образовним групама постоји изузетно велики међугенерацијски јаз међу полазницима, што доводи до бројних разноликости међу учесницима изражене на различите начине, што је и узрок тешкоћа у раду, али и извор бројних добробити за учеснике, наставнике, развој одређеног програма и различите аспекте рада установе. Резултати показују и да различит генерацијски распон нема очекивани већи утицај на планирање, програмирање и имплементацију образовне активности. Полазну тачку за побољшање мултигенерацијског процеса учења, пре свега, треба тражити у тешкоћама и погодностима које оно подразумева, јер оне указују на потребе које треба узети у обзир при изради и реализацији образовних активности намењених припадницима више генерација.

*Квантитативни показатељи научне компетентности кандидаткиње*

Објављене радове Едисе Кецап приказаћемо табеларно, а у складу са *Правилником о поступку, начину вредновања и квантитативном исказивању научноистраживачких резултата истраживања*, за област друштвених наука.

Табела број 1: Квантитативни показатељи научне компетентности Едисе Кецап

|  |  |  |
| --- | --- | --- |
| **Назив рада** | **Категорија** | **Број бодова** |
| Кецап, Е. (2012). **Основни квалитети обука за ублажавање ефеката изгарања на послу,** у: Алибабић, Ш., Медић, С. и Бодрошки-Спариосу, Б. (ур.). Квалитет у образовању – Изазови и перспективе (81-97). Београд: Институт за педагогију и андрагогију (ISBN 978-86-82019-69-5); (COBISS.SR-ID: 195813644); | М44 | 2 |
| Pejatović, A., Pekeč, K, Kecap, E. (2012). **Intergenerational Learning – Between difficulties and benefits**, in: Jelenc Krašovec S., Radovan, M. (ed.) "Intergenerational Solidarity and Older Adults Education in Community", The Third Conference of the ESREA Network on Education and Learning of Older Adults, Conference papers, 19-21 September 2012, Ljubljana: Znanstvena založba Filozofske fakultete Univerze v Ljubljani, p. 204-215, (URL): <http://eloa2012.pedagogika-andragogika.com\\>, ISBN: 978-961-237-524-9) (pdf) | М33 | 1 |
| Пејатовић, А., Пекеч, К., Кецап, Е. (2012). **Комуникација између младих и старих у организованим образовним активностима** (Communication Between The Young and The Elderly in Organised Educational Activities), у: "Однос младих према старима и старењу" ("Youth's Perceptions of Elderly and Aging"), Књига резимеа, Београд: Институт за педагошка истраживања, Геронтолошко друштво Србије, стр. 30, 69 (ISBN: 978-86-7447-108-1); (COBISS.SR-ID: 195613964) | М64 | 0.5 |
| Кецап Едиса, Михајловић Дубравка, (2012): **Неки етички проблеми образовања одраслих у контексту унапређивања квалитета образовног рада са одраслима,** у: Наташа Вујисић-Живковић, Милица Митровић, Кристинка Овесни (ур.), *Посебна питања квалитета у образовању* (стр. 99-116). Београд, (Србија): Институт за педагогију и андрагогију ISBN 978-86-82019-67-1, COBISS.SR-ID 193802252 | М44 | 2 |
| Kecap, E. (2013): **Employee Education and Prevention of Work-Related Stress**, in; Miomir Despotović, Emina Hebib, Németh Balázs (ed), *Contemporary Issues of Education Quality*  (pp. 249-262). Belgrade: University of Belgrade Faculty of Philosophy, Institute for Pedagogy and Andragogy; Pécs: University of Pécs, Faculty of Adult Education and HRD | М14 | 5 |
| Pejatović, A, Kecap, E, Mihajlović D. (2013): **Multiphase Model of Career Support for Students – Example from practice**, in: Book of Abstracts, International Career Conference „Serbia within Paradigm of Career Guidance – Recommendations and Perspectives“, 24 October 2013, Niš, Serbia: University of Niš, University of Belgrade | М34 | 0.5 |
| Pejatović, A, Mihajlović, D, Kecap. E. (2014): **Multiphase Model of Career Support for Students – Example from practice**, in: Miodrag Lazić (ed), *Proceedings* - *International Career Conference „Serbia within Paradigm of Career Guidance – Recommendations and Perspectives*“ (pp.32-38). Niš, Serbia: University of Niš ISBN 978-86-7181-082-1 | М33 | 1 |
| Кецап, Е, (2014), **Унапређење квалитета образовних интервенција у организацији са циљем превазилажења стреса запослених узрокованог феноменом downsizing**, у: Кнежић, Б, Пејатовић, А, Милошевић, З, (ур) „*Модели процењивања и стратегије унапређивања квалитета образовања одраслих у Србији*“, Београд: Филозофски факултет Универзитета у Београду, Институт за педагогију и андрагогију, стр. 93-107, ISBN 978-86-82019-82-4 | M44 | 2 |
| Михајловић, Д., Кецап, Е. (2014): **Бенефити од учења у одраслом добу у Србији**, *Андрагошке студије*, I, стр. 9-30, ISSN 0354-5415 UDK 37.013.83+374 | M24 | 3 |
| Михајловић, Д., Пекеч, К., Кецап, Е. (2015). **Образовање и каријерни развој одраслих – Истраживање квалитета**; у: Емина Хебиб, Биљана Бодрошки Спариосу, Александра Илић Рајковић (ур.): *Истразивања и развој квалитета образовања у Србији - стање, изазови и перспективе*, (141-154) Београд: Институт за педагогију и андрагогију Филозофског факултета Универзитета у Београду. ISBN 978-86-82019-91-6 | M44 | 2 |
| Pekeč, K., Mihajlović, D., Kecap, E. (2016). **Lifeline Method in Research of Adult Learning and Career: Towards the Quality**; in. A. Pejatović, R. Egetenmeyer-Neher, M. Slowey (Eds.): *Contribution of Research to Improvement of Adult Education Quality* (263-275). Belgrade: University of Belgrade, Faculty of Philosophy, Institute for Pedagogy and Andragogy; Wurzburg: University of Wurzburg; Dublin: Dublin City University. ISBN 978-86-82019-95-4 978-86-6427-039-7 | M14 | 5 |
| **Укупно** |  | 24 |

**Мишљење и предлог Комисије**

Прегледом и анализом достављене документације (предвиђене конкурсом), Комисија је утврдила да кандидаткиња Едиса Кецап испуњава услове прописане Законом о високом образовању и Статутом Филозофског факултета Универзитета у Београду за избор у звање асистента.

На основу квантитативних и квалитативних показатеља научно – стручне компетентности може се закључити да је Едиса Кецап постигла запажене резултате у свом досадашњем раду и да поседује капацитете за научно-истраживачки и наставни рад у области андрагогије. Стога **Комисија са задовољством предлаже Изборном већу Филозофског факултета Универзитета у Београду да Едису Кецап изабере у звање асистента за ужу научну област Андрагогија.**

У Београду, 17**.** 06. 2017. године **Комисија:**

др Александра Пејатовић, ванредни професор

Филозофског факултета Универзитета у

Београду

др Миомир Деспотовић, редовни професор

Филозофског факултета Универзитета у

Београду

др Жељко Бралић, ванредни професор

Факултета безбедности Универзитета у

Београду